**REVISJONIKOMISJONI 2020. AASTA TEGEVUSARUANNE**

Viljandi Linnavolikogu revisjonikomisjon pidas 2020. aastal 11 koosolekut, nende seas 3 elektrooniliselt. Oma tegevusi planeerides lähtuti Viljandi Linnavolikogu poolt kinnitatud tööplaanist. Lisaks käsitleti volikogu poolt revisjonikomisjonile seatud lisateemasid.

2020. aastal külastasid revisjonikomisjoni koosolekuid mitmed linna ametite- ja allasutuste juhid. Põhjalikum ülevaade saadi Sakala Keskuse, Viljandi Linnahoolduse ja SA Viljandimaa Hoolekandekeskuse tööst. Ülevaade saadi ka Viljandi Veevärgi finantsmajanduslikust seisust.

Aprillis tutvus revisjonikomisjon Tegevus- ja projektitoetuste eesmärgipärase kasutamise auditiga. Linna sisekontrolör Liivia Kruusmägi juhtis revisjonikomisjoni tähelepanu kitsaskohtadele tegevus- ja projektitoetuste jagamises. Raportist selgus, et volikogu valdkondade komisjonides taotluste hindajaiks ja määrajaiks on sageli taotlejad ise, kes on tegelikult ka toetuse kasutajad, kusjuures linnavalitsus ei oma voli protokollitud komisjonide otsuseid korruptsiooniriski korral muuta ega tühistada. Ühtlasi ei olnud toetusesaajad kohustatud esitama toetuse kasutamise kuludokumente, mistõttu ei saanud ka kontrollida, kas maksumaksja raha on kasutatud otstarbekalt ja parimal viisil. Tegevustoetuste otsustusprotsess linnavalitsuses ei olnud raporti hinnangul läbipaistev ega andnud kindlustunnet, et saadud tulemused on objektiivsed kaalutletud rahastamisotsused.

Revisjonikomisjon kujundas seisukoha, et komisjonide esimehed on vastutavad selle eest, et hääletamisel ei osaleks komisjoni liikmed, kes on projektidega seotud. Sellest tulenevalt otsustati teha ka ettepanek sisekontrolöril osaleda projekti- ja tegevustoetuste hindamiskomisjonide koosolekutel, et järelvalvet tugevdada. Kuigi samasisuline ettepanek oli tehtud komisjonide juhtidele ka möödunud aastal, esines endiselt olukordi, kus sisekontrolöri ei kaasatud projektide hindamise protseduuri juurde (sh detsembrikuu hariduskomisjonis).

26. oktoobril saatis revisjonikomisjoni esimees komisjoni nimel projektitoetusi jagavate komisjonide esimeestele pöördumise, milles tuletati meelde vajadust kaasata sisekontrolöri projektitoetuste määramiste juurde. Samuti jagas revisjonikomisjon soovitusi, kuidas võiks Spoku keskkonnas jagatud punkte arvestada projektitoetuste määramisel. Revisjonikomisjon rõhutab, et kõigi linnavolinike ja linnavalitsuse liikmete ülesanne on tagada avalike vahendite vastutustundlik kasutamine. Seetõttu on korruptsiooniriski vähendamine võrdselt linnavolikogu kui ka linnavalitsuse ülesanne.

Kevadise eriolukorra tulemusena oli linnavalitsus sunnitud koostama negatiivse lisaeelarve. Revisjonikomisjoni hinnangul olid esitatud kärped põhjendatud ja otstarbekad. Riiklikud toetused täiendavateks investeeringuteks on olnud eesmärgipärased ning võimaldanud arendada linna taristut. Linnapoolsed soodustused lasteaedade ja huvikoolide õppemaksu osas olid langetatud avalikkuse huvides ning vastutulek erateenusepakkujatele oli põhjendatud.

Oktoobrikuu koosolekul tõstatas komisjoni esimees küsimuse seoses Jaak Joala monumendi rajamise linnapoolse rahastamisega. Komisjoni esimees uuris sisekontrolörilt, kas tema hinnangul oleks sobilikum anda MTÜ-le Meie Viljandi raha linna eelarvest läbi lisaeelarve muudatuse või läbi alaeelarvete muutmise nagu linnavalitsus oktoobrikuus otsustas. Sisekontrolöri hinnangul oleks olnud läbipaistvam see, kui monumendi rajamist oleks toetatud läbi lisaeelarve.

Kõik koosolekud koos toimunud aruteludega on protokollitud. Protokollidega saab tutvuda linna dokumendiregistris.

Revisjonikomisjoni esimees

Juhan-Mart Salumäe

Detsember 2020